CELEX: 32016R1014
Language: ro
Date: 2016-06-08
Title: Regulamentul (UE) 2016/1014 al Parlamentului European și al Consiliului din 8 iunie 2016 de modificare a Regulamentului (UE) nr. 575/2013 în ceea ce privește derogările prevăzute pentru comercianții de mărfuri (Text cu relevanță pentru SEE)

29.6.2016   
            
            
               RO
            
            
               Jurnalul Oficial al Uniunii Europene
            
            
               L 171/153
            
         REGULAMENTUL (UE) 2016/1014 AL PARLAMENTULUI EUROPEAN ȘI AL CONSILIULUI
   din 8 iunie 2016
   de modificare a Regulamentului (UE) nr. 575/2013 în ceea ce privește derogările prevăzute pentru comercianții de mărfuri
   (Text cu relevanță pentru SEE)
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 114,
   având în vedere propunerea Comisiei Europene,
   după transmiterea proiectului de act legislativ către parlamentele naționale,
   având în vedere avizul Băncii Centrale Europene (1),
   având în vedere avizul Comitetului Economic și Social European (2),
   hotărând în conformitate cu procedura legislativă ordinară (3),
   întrucât:
   
               (1)
            
            
               Regulamentul (UE) nr. 575/2013 al Parlamentului European și al Consiliului (4) conține derogări prin care firmele de investiții a căror activitate principală constă exclusiv în furnizarea de servicii de investiții sau activități legate de instrumentele financiare prevăzute la secțiunea C punctele 5, 6, 7, 9 și 10 din anexa I la Directiva 2004/39/CE a Parlamentului European și a Consiliului (5) și cărora la 31 decembrie 2006 nu li se aplica Directiva 93/22/CEE a Consiliului (6) (denumite în continuare „comercianți de mărfuri”) sunt exceptate de la cerințele privind expunerile mari și de la cerințele de fonduri proprii. Derogările respective se aplică până la 31 decembrie 2017.
            
         
               (2)
            
            
               De asemenea, Regulamentul (UE) nr. 575/2013 impune Comisiei să pregătească, până la 31 decembrie 2015, un raport privind un regim corespunzător pentru supravegherea prudențială a comercianților de mărfuri. În plus, regulamentul respectiv impune Comisiei să pregătească, până la aceeași dată, un raport privind un regim corespunzător pentru supravegherea prudențială a firmelor de investiții în general. După caz, rapoartele respective vor fi urmate de propuneri legislative.
            
         
               (3)
            
            
               În prezent, reexaminarea tratamentului prudențial al firmelor de investiții (denumită în continuare „reexaminarea cadrului privind societățile de investiții”), inclusiv al comercianților de mărfuri, este în desfășurare, însă nu a fost încă finalizată. Finalizarea procesului respectiv de reexaminare și adoptarea de noi acte legislative care ar putea fi necesare ca urmare a reexaminării se vor finaliza numai după 31 decembrie 2017.
            
         
               (4)
            
            
               În temeiul regimului existent, după 31 decembrie 2017, comercianții de mărfuri ar urma să facă obiectul cerințelor privind expunerile mari și cerințelor de fonduri proprii. Acest lucru i-ar putea constrânge să majoreze în mod semnificativ cuantumul fondurilor proprii de care aceștia trebuie să dispună pentru a-și putea continua activitățile și, prin urmare, ar putea să majoreze costurile aferente exercitării acestor activități.
            
         
               (5)
            
            
               Decizia de a impune comercianților de mărfuri cerințe privind expuneri mari și cerințe de fonduri proprii nu ar trebui să fie rezultatul expirării derogărilor. Respectiva decizie ar trebui, dimpotrivă, să fie motivată temeinic, pe baza concluziilor extrase din reexaminarea cadrului privind firmele de investiții, și exprimată în mod clar în legislație.
            
         
               (6)
            
            
               Prin urmare, este necesar să se stabilească o nouă dată până la care ar trebui să continue să se aplice derogările pentru comercianții de mărfuri. Prin urmare, Regulamentul (UE) nr. 575/2013 ar trebui modificat în consecință,
            
         ADOPTĂ PREZENTUL REGULAMENT:
   Articolul 1
   Regulamentul (UE) nr. 575/2013 se modifică după cum urmează:
   
               1.
            
            
               la articolul 493 alineatul (1), teza a doua se înlocuiește cu următorul text:
               „Această scutire este valabilă până la 31 decembrie 2020 sau până la data intrării în vigoare a oricăror amendamente în temeiul alineatului (2) de la prezentul articol, luându-se în considerare data cea mai apropiată.”;
            
         
               2.
            
            
               la articolul 498 alineatul (1), paragraful al doilea se înlocuiește cu următorul text:
               „Această excepție se aplică până la 31 decembrie 2020 sau până la data intrării în vigoare a oricăror modificări în temeiul alineatelor (2) și (3), luându-se în considerare data cea mai apropiată.”
            
         Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Strasbourg, 8 iunie 2016.
      
         
            Pentru Parlamentul European
         
         
            Președintele
         
         M. SCHULZ
      
      
         
            Pentru Consiliu
         
         
            Președintele
         
         A.G. KOENDERS
      
   
   
      (1)  JO C 130, 13.4.2016, p. 1.
   
      (2)  Avizul din 27 aprilie 2016 (nepublicat încă în Jurnalul Oficial).
   
      (3)  Poziția Parlamentului European din 11 mai 2016 (nepublicată încă în Jurnalul Oficial) și Decizia Consiliului din 30 mai 2016.
   
      (4)  Regulamentul (UE) nr. 575/2013 al Parlamentului European și al Consiliului din 26 iunie 2013 privind cerințele prudențiale pentru instituțiile de credit și firmele de investiții și de modificare a Regulamentului (UE) nr. 648/2012 (JO L 176, 27.6.2013, p. 1).
   
      (5)  Directiva 2004/39/CE a Parlamentului European și a Consiliului din 21 aprilie 2004 privind piețele instrumentelor financiare, de modificare a Directivelor 85/611/CEE și 93/6/CEE ale Consiliului și a Directivei 2000/12/CE a Parlamentului European și a Consiliului și de abrogare a Directivei 93/22/CEE a Consiliului (JO L 145, 30.4.2004, p. 1).
   
      (6)  Directiva 93/22/CEE a Consiliului din 10 mai 1993 privind serviciile de investiții în domeniul valorilor mobiliare (JO L 141, 11.6.1993, p. 27).